CELEX: 52020PC0852
Language: el
Date: 2020-12-23
Title: Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της απόφασης 2008/971/ΕΚ του Συμβουλίου όσον αφορά την ισοδυναμία του δασικού πολλαπλασιαστικού υλικού που παράγεται στο Ηνωμένο Βασίλειο με το εν λόγω υλικό που παράγεται στην Ένωση

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 23.12.2020
            COM(2020) 852 final
            2020/0378(COD)
            Πρόταση
            ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση της απόφασης 2008/971/ΕΚ του Συμβουλίου όσον αφορά την ισοδυναμία του δασικού πολλαπλασιαστικού υλικού που παράγεται στο Ηνωμένο Βασίλειο με το εν λόγω υλικό που παράγεται στην Ένωση
            (Κείμενο που παρουσιάζει ενδιαφέρον για τον ΕΟΧ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Η απόφαση 2008/971/ΕΚ του Συμβουλίου θεσπίζει κανόνες για την ισοδυναμία του δασικού πολλαπλασιαστικού υλικού που παράγεται σε τρίτες χώρες. 
            
            
               Μετά την αποχώρηση του Ηνωμένου Βασιλείου από την Ένωση την 1η Φεβρουαρίου 2020 και ενόψει της λήξης της μεταβατικής περιόδου που προβλέπεται στη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (συμφωνία αποχώρησης) στις 31 Δεκεμβρίου 2020, το Ηνωμένο Βασίλειο υπέβαλε αίτημα στην Επιτροπή να αναγνωρίσει την ισοδυναμία όσον αφορά το δασικό πολλαπλασιαστικό υλικό που παράγεται στην εν λόγω χώρα και είναι σύμφωνο με τις απαιτήσεις της οδηγίας 1999/105/ΕΚ του Συμβουλίου.
            
            
               Το Ηνωμένο Βασίλειο έχει μεταφέρει στο εθνικό του δίκαιο και έχει εφαρμόσει αποτελεσματικά την οδηγία 1999/105/ΕΚ από την έκδοσή της και μετά. 
            
            
               Ενημέρωσε την Επιτροπή ότι η αντίστοιχη νομοθεσία του, με την οποία έχει μεταφέρει την εν λόγω οδηγία στο εθνικό του δίκαιο, δεν θα αλλάξει και θα εξακολουθήσει να εφαρμόζεται από την 1η Ιανουαρίου 2021. Η Επιτροπή εξέτασε τη νομοθεσία του Ηνωμένου Βασιλείου και κατέληξε στο συμπέρασμα ότι το δασικό πολλαπλασιαστικό υλικό που παράγεται στο Ηνωμένο Βασίλειο είναι ισοδύναμο με το δασικό πολλαπλασιαστικό υλικό που παράγεται στην Ένωση και είναι σύμφωνο με την οδηγία 1999/105/ΕΚ, δεδομένου ότι το πρώτο παρέχει τις ίδιες εγγυήσεις με το δεύτερο όσον αφορά την έγκριση του βασικού υλικού του και τα μέτρα που λαμβάνονται για την παραγωγή του με σκοπό την εμπορία.
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η παρούσα πρόταση αφορά την τεχνική εφαρμογή υφιστάμενων απαιτήσεων και, κατά συνέπεια, είναι συνεπής με τις ισχύουσες διατάξεις στον συγκεκριμένο τομέα πολιτικής ή στον τομέα εμπορίας σπόρων προς σπορά.
               
            
            
               •Συνέπεια με άλλες πολιτικές της Ένωσης
            
            
               
                  Η παρούσα πρόταση είναι σύμφωνη με τους στόχους της εμπορικής και της γεωργικής πολιτικής της Ένωσης, καθώς θα τονώσει το εμπόριο δασικού πολλαπλασιαστικού υλικού που είναι σύμφωνο με τους κανόνες της Ένωσης.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η νομική βάση της παρούσας πράξης είναι το άρθρο 43 παράγραφος 2 της ΣΛΕΕ, το οποίο εξουσιοδοτεί το Ευρωπαϊκό Κοινοβούλιο και το Συμβούλιο να ορίζουν τις διατάξεις που είναι αναγκαίες για την επίτευξη των στόχων της κοινής γεωργικής πολιτικής.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Οι απαιτήσεις για το δασικό πολλαπλασιαστικό υλικό ρυθμίζονται στο επίπεδο της Ένωσης. Για να εξασφαλιστεί ότι το υλικό που εισάγεται από το Ηνωμένο Βασίλειο μπορεί να κυκλοφορεί ελεύθερα στην ενιαία αγορά, είναι αναγκαίο να αναληφθεί δράση στο επίπεδο της Ένωσης.
               
            
            
               •Αναλογικότητα
            
            
               
                  Η παρούσα πράξη είναι η μόνη δυνατή μορφή δράσης της Ένωσης για την επίτευξη του επιδιωκόμενου στόχου.
               
            
            
               •Επιλογή της νομικής πράξης
            
         
         
            
               
                  Η απόφαση είναι η ενδεδειγμένη νομική πράξη γι’ αυτή την τεχνική εφαρμογή των υφιστάμενων απαιτήσεων.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Άνευ αντικειμένου
               
            
            
               •Διαβουλεύσεις με τα ενδιαφερόμενα μέρη
            
            
               
                  Δεν απαιτείται χωριστή διαβούλευση, καθώς η πρωτοβουλία αφορά μόνο την τεχνική εφαρμογή υφιστάμενων κανόνων και στο παρελθόν δεν πραγματοποιήθηκε χωριστή διαβούλευση για παρόμοιες πρωτοβουλίες.
               
            
            
               •Συλλογή και χρήση εμπειρογνωσίας
            
            
               
                  Η Επιτροπή προέβη σε νομοθετική ανάλυση σε συνεργασία με το Ηνωμένο Βασίλειο. Το Ηνωμένο Βασίλειο μετέφερε στο εθνικό του δίκαιο και εφάρμοσε την οδηγία 1999/105/ΕΚ και τις εκτελεστικές της πράξεις και, επίσης, συμμορφώθηκε με τις απαιτήσεις τους πριν από την αποχώρησή του από την Ένωση. Το Ηνωμένο Βασίλειο ενημέρωσε την Επιτροπή ότι η εν λόγω νομοθεσία δεν θα αλλάξει και θα εξακολουθήσει να εφαρμόζεται από την 1η Ιανουαρίου 2021.
               
            
            
               •Εκτίμηση επιπτώσεων
            
            
               
                  Η παρούσα απόφαση είναι καθαρά τεχνικής φύσης, για την εφαρμογή υφιστάμενων κανόνων. Συνεπώς, δεν απαιτείται η διενέργεια εκτίμησης επιπτώσεων.
               
            
            
               •Καταλληλότητα και απλούστευση του κανονιστικού πλαισίου
            
            
               
                  Η παρούσα πρόταση δεν συνδέεται με το πρόγραμμα βελτίωσης της καταλληλότητας και της αποδοτικότητας του κανονιστικού πλαισίου (REFIT). Η πρόταση θα διατηρήσει το εμπόριο δασικού πολλαπλασιαστικού υλικού μεταξύ του Ηνωμένου Βασιλείου και της Ένωσης. Συνεπώς, η ισοδυναμία αναμένεται να συμβάλει στη διατήρηση της συνεχούς παροχής υψηλής ποιότητας σπόρων προς σπορά στην Ένωση. Η πρόταση δεν έχει επιπτώσεις στο κόστος συμμόρφωσης για τους υπευθύνους επιχειρήσεων. Ο «ψηφιακός έλεγχος» είναι άνευ αντικειμένου για την παρούσα πρόταση.
               
            
            
               •Θεμελιώδη δικαιώματα
            
            
               
                  Άνευ αντικειμένου
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Καμία
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Άνευ αντικειμένου
               
            
            
               •Επεξηγηματικά έγγραφα (για οδηγίες)
            
         
         
            
               
                  Άνευ αντικειμένου
               
            
            
               •Αναλυτική επεξήγηση των επιμέρους διατάξεων της πρότασης
            
            
               
                  Η απόφαση 2008/971/ΕΚ του Συμβουλίου καθορίζει τους όρους βάσει των οποίων εισάγεται στην Ένωση δασικό πολλαπλασιαστικό υλικό των κατηγοριών «γνωστής πηγής», «επιλεγμένο» και «χαρακτηρισμένο», το οποίο παράγεται σε τρίτη χώρα που παρατίθεται στο παράρτημα I της εν λόγω απόφασης. Εφαρμόζεται εφόσον πληρούνται οι όροι που καθορίζονται στο παράρτημα ΙΙ της εν λόγω απόφασης και στις οδηγίες 2000/29/ΕΚ και 2001/18/ΕΚ του Συμβουλίου. Τα συστήματα για έγκριση και καταχώριση βασικού υλικού και για επακόλουθη παραγωγή πολλαπλασιαστικού υλικού από το εν λόγω βασικό υλικό υπό τον έλεγχο των αρχών των τρίτων χωρών που παρατίθενται στο παράρτημα Ι της εν λόγω απόφασης ή υπό την επίσημη εποπτεία των εν λόγω αρχών, τα οποία εφαρμόζονται στις τρίτες χώρες που παρατίθενται στο εν λόγω παράρτημα, θεωρούνται ισοδύναμα με εκείνα που εφαρμόζουν τα κράτη μέλη σύμφωνα με την οδηγία 1999/105/ΕΚ.
               
               
                  Η μόνη ουσιαστική διάταξη της πρότασης προσθέτει το Ηνωμένο Βασίλειο στον κατάλογο των χωρών για τις οποίες η Ένωση αναγνωρίζει την ισοδυναμία του δασικού πολλαπλασιαστικού υλικού, και ιδίως των κατηγοριών «γνωστής πηγής», «επιλεγμένο» και «χαρακτηρισμένο», με το αντίστοιχο υλικό που παράγεται στην Ένωση. Βασίζεται στην εξέταση της εφαρμοστέας νομοθεσίας του Ηνωμένου Βασιλείου και στο συμπέρασμα ότι οι απαιτήσεις και το σύστημα που εφαρμόζονται είναι ισοδύναμα με εκείνα της Ένωσης, και ιδίως τα προβλεπόμενα στην οδηγία 1999/105/ΕΚ του Συμβουλίου και στην απόφαση 2008/971/ΕΚ του Συμβουλίου, και παρέχουν τις ίδιες εγγυήσεις με το σύστημα της Ένωσης.
               
               
                  Μετά την προσθήκη του Ηνωμένου Βασιλείου στον κατάλογο χωρών του παραρτήματος I της απόφασης 2008/971 επιτρέπονται οι εισαγωγές δασικού πολλαπλασιαστικού υλικού από το Ηνωμένο Βασίλειο στην Ένωση.
               
            
            
               2020/0378 (COD)
            
            
               Πρόταση
            
            
               ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση της απόφασης 2008/971/ΕΚ του Συμβουλίου όσον αφορά την ισοδυναμία του δασικού πολλαπλασιαστικού υλικού που παράγεται στο Ηνωμένο Βασίλειο με το εν λόγω υλικό που παράγεται στην Ένωση
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής,
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Η απόφαση 2008/971/ΕΚ του Συμβουλίου
                  1
                θεσπίζει κανόνες για την ισοδυναμία του δασικού πολλαπλασιαστικού υλικού που παράγεται σε τρίτες χώρες.
            
            
               (2)Η οδηγία 1999/105/ΕΚ του Συμβουλίου
                  2
                εφαρμόζεται στην εμπορία δασικού πολλαπλασιαστικού υλικού εντός της Ένωσης. Αφορά το πολλαπλασιαστικό υλικό των ειδών δένδρων και των τεχνητών υβριδίων τους που είναι σημαντικά για δασικούς σκοπούς στο σύνολο ή σε τμήμα της Ένωσης.
            
            
               (3)Το Ηνωμένο Βασίλειο έχει μεταφέρει στο εθνικό του δίκαιο και έχει εφαρμόσει αποτελεσματικά την οδηγία 1999/105/ΕΚ του Συμβουλίου, καθώς και τις εκτελεστικές πράξεις της. 
            
         
         
            
               (4)Το δίκαιο της Ένωσης, συμπεριλαμβανομένων της οδηγίας 1999/105/ΕΚ και της απόφασης 2008/971/ΕΚ, εφαρμόζεται στο Ηνωμένο Βασίλειο και εντός αυτού κατά τη διάρκεια της μεταβατικής περιόδου που λήγει στις 31 Δεκεμβρίου 2020, σύμφωνα με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (συμφωνία αποχώρησης), και ιδίως το άρθρο 126 και το άρθρο 127 παράγραφος 1.
            
            
               (5)Ενόψει της λήξης της μεταβατικής περιόδου που προβλέπεται στη συμφωνία αποχώρησης, το Ηνωμένο Βασίλειο υπέβαλε στην Επιτροπή αίτηση για την αναγνώριση της ισοδυναμίας, από την 1η Ιανουαρίου 2021, του δασικού πολλαπλασιαστικού υλικού που παράγεται στην εν λόγω χώρα με το εν λόγω υλικό που παράγεται στην Ένωση σύμφωνα με το αντίστοιχο δίκαιο της Ένωσης.
            
            
               (6)Το Ηνωμένο Βασίλειο ενημέρωσε την Επιτροπή ότι η νομοθεσία του, με την οποία έχει μεταφέρει την οδηγία 1999/105/ΕΚ στο εθνικό του δίκαιο, δεν θα αλλάξει και θα εξακολουθήσει να εφαρμόζεται από την 1η Ιανουαρίου 2021. 
            
            
               (7)Η Επιτροπή εξέτασε τη σχετική νομοθεσία του Ηνωμένου Βασιλείου. Κατέληξε στο συμπέρασμα ότι το δασικό πολλαπλασιαστικό υλικό, και ιδίως οι κατηγορίες «γνωστής πηγής», «επιλεγμένο» και «χαρακτηρισμένο», που παράγεται στο Ηνωμένο Βασίλειο είναι ισοδύναμο με το δασικό πολλαπλασιαστικό υλικό που παράγεται στην Ένωση και είναι σύμφωνο με την οδηγία 1999/105/ΕΚ και τους όρους του παραρτήματος II της απόφασης 2008/971/ΕΚ, δεδομένου ότι το πρώτο παρέχει τις ίδιες εγγυήσεις με το δεύτερο όσον αφορά την έγκριση του βασικού υλικού του και τα μέτρα που λαμβάνονται για την παραγωγή του με σκοπό την εμπορία.
            
            
               (8)Ως εκ τούτου, είναι σκόπιμο να αναγνωριστεί η ισοδυναμία του εν λόγω δασικού πολλαπλασιαστικού υλικού που παράγεται στο Ηνωμένο Βασίλειο με εκείνο που παράγεται στην Ένωση.
            
            
               (9)Συνεπώς, το Ηνωμένο Βασίλειο θα πρέπει να συμπεριληφθεί στο παράρτημα I της απόφασης 2008/971/ΕΚ, με την επιφύλαξη της εφαρμογής του δικαίου της Ένωσης ως προς το Ηνωμένο Βασίλειο και εντός αυτού σε σχέση με τη Βόρεια Ιρλανδία σύμφωνα με το άρθρο 5 παράγραφος 4 του πρωτοκόλλου για τις Ιρλανδία / Βόρεια Ιρλανδία της συμφωνίας αποχώρησης σε συνδυασμό με το παράρτημα 2 του εν λόγω πρωτοκόλλου.
            
            
               (10)Επομένως, η απόφαση 2008/971/ΕΚ θα πρέπει να τροποποιηθεί αναλόγως.
            
            
               (11)Δεδομένου ότι η μεταβατική περίοδος που προβλέπεται στη συμφωνία αποχώρησης λήγει στις 31 Δεκεμβρίου 2020, η παρούσα απόφαση θα πρέπει να εφαρμοστεί από την 1η Ιανουαρίου 2021,
            
            
               ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Τροποποιήσεις της απόφασης 2008/971/ΕΚ
            
            
               Το παράρτημα I της απόφασης 2008/971/ΕΚ τροποποιείται σύμφωνα με το παράρτημα της παρούσας απόφασης.
            
            
               Άρθρο 2
            
            
               Έναρξη ισχύος και εφαρμογή
            
            
               Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από την 1η Ιανουαρίου 2021.
            
            
               Άρθρο 3
            
            
               Αποδέκτες
            
            
               Η παρούσα απόφαση απευθύνεται στα κράτη μέλη. 
            
            
               Βρυξέλλες,
            
         
         
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  
                  
                        Απόφαση 2008/971/ΕΚ του Συμβουλίου, της 16ης Δεκεμβρίου 2008, σχετικά με την ισοδυναμία του δασικού πολλαπλασιαστικού υλικού που παράγεται σε τρίτες χώρες (ΕΕ L 345 της 23.12.2008, σ. 83).
                  
               
               
                  
                     (2)
                  
                        Οδηγία 1999/105/ΕΚ του Συμβουλίου, της 22ας Δεκεμβρίου 1999, σχετικά με την εμπορία του δασικού πολλαπλασιαστικού υλικού (ΕΕ L 11 της 15.1.2000, σ. 17).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 23.12.2020
            COM(2020) 852 final
            ΠΑΡΑΡΤΗΜΑ
            της πρότασης
            ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση της απόφασης 2008/971/ΕΚ του Συμβουλίου όσον αφορά την ισοδυναμία του δασικού πολλαπλασιαστικού υλικού που παράγεται στο Ηνωμένο Βασίλειο με το εν λόγω υλικό που παράγεται στην Ένωση
            
               
         
         
            
               ΠΑΡΑΡΤΗΜΑ 
            
            
               Στο παράρτημα I της απόφασης 2008/971/ΕΚ, ο πίνακας τροποποιείται ως εξής:
            
            
               1)μεταξύ της καταχώρισης «CH» και της καταχώρισης «NO» παρεμβάλλεται η ακόλουθη καταχώριση:
            
            
                     
                        «GB**
                     
                  
                  
                     
                        Department for Environment, Food and Rural Affairs (DEFFRA)
                     
                     
                        Varieties and Seeds Policy
                     
                     
                        Eastbrook, Shaftesbury Road
                     
                     
                        Cambridge CB2 8DR 
                     
                  
                  
                     
                  
               
               ___________________________
            
            
               (**) Σύμφωνα με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, και ιδίως το άρθρο 5 παράγραφος 4 του πρωτοκόλλου για την Ιρλανδία / Βόρεια Ιρλανδία σε συνδυασμό με το παράρτημα 2 του εν λόγω πρωτοκόλλου, για τους σκοπούς του παρόντος παραρτήματος, οι αναφορές στο Ηνωμένο Βασίλειο δεν περιλαμβάνουν τη Βόρεια Ιρλανδία»·
            
            
               2)η υποσημείωση (*) αντικαθίσταται από το ακόλουθο κείμενο:
            
            
               «(*) CA – Καναδάς, CH – Ελβετία, GB – Ηνωμένο Βασίλειο, NO – Νορβηγία, RS – Σερβία, TR – Τουρκία, ΗΠΑ – Ηνωμένες Πολιτείες.»